รัฐมนตรีที่ถูกอภิปราย ตอบไม่ชัด เลี่ยงการตอบในบางประเด็น
นายสุทิน คลังแสง ประธานวิปฝ่ายค้าน พอใจภาพรวมการอภิปรายของฝ่ายค้าน ที่จัดสรรเวลาได้ดี ชี้ให้เห็นถึงข้อมูลที่ชัดเจนเข้มข้นในหลายประเด็น เช่น ความไม่ชอบมาพากลแต่งตั้งคนใกล้ชิดเข้ารับราชการตำรวจ ซึ่งไม่เป็นธรรมต่อคนทั่วไป เรื่องการใช้งบกลางที่ไม่สอดคล้องกับวัตถุประสงค์ เรื่องเหมืองทองอัครา เรื่องเครื่องบินรบเมียนมา แต่ นายกรัฐมนตรีและรัฐมนตรี ยังชี้แจงไม่ชัดเจนและหลีกเลี่ยงการตอบในบางประเด็น ซึ่งทำให้ยังเป็นประเด็นที่ค้างคาใจ ทั้งนี้คาดว่า การอภิปรายในวันนี้ (22 ก.ค.) หากไม่มีอุบัติเหตุ หรือไม่มีอะไรคาดเคลื่อน จะสามารถอภิปรายสรุปได้ในเวลาประมาณ 17.00 น. ซึ่งจะเร็วกว่าทุกครั้งที่ผ่านมา ทั้งนี้ไม่กังวลว่าฝ่ายค้านจะมีงูเห่าเพิ่มหรือไม่ แต่คิดว่า น่าจะมีเท่าเดิม ซึ่งส่วนตัวไม่อยากให้ความสนใจงูเห่าในสภาฯมากกว่าความรู้สึกของประชาชนประธานวิปฝ่ายค้าน ยังกล่าวถึงกรณีที่มีกระแสข่าวว่า พรรคพลังประชารัฐ จะกลับไปใช้สูตรคำนวณบัญชีรายชื่อหารด้วย 100 ว่า เป็นสิ่งที่แสดงถึงความไม่มีจุดยืนทางความคิด คิดแต่ตัวเองจะได้เปรียบหรือเสียเปรียบ ไม่ได้หวังวางรากฐานที่ดีให้กับประเทศ ส่วนใครจะเปลี่ยนไปอย่างไร พรรคเพื่อไทยก็ยืนหลักการเดิม ซึ่งสังคมจะได้เห็นว่าใครคิดถึงแค่เรื่องการเลือกตั้งเท่านั้น